Real Madrid va trebui să achite alte 4,5 milioane de euro Borussiei Dortmund dacă Jude Bellingham va câştiga Liga Campionilor, în cadrul variabilelor convenite între cele două cluburi cu ocazia transferului fotbalistului englez, scrie ziarul Bild, citat de EFE, potrivit Agerpres.
După cum explică acest cotidian, responsabilii clubului german au negociat "în mod deliberat" bonusuri "cât mai realiste şi care să fie transferate cât mai rapid posibil". Dortmund prevedea că "Real Madrid va fi atât de puternică în următorii ani, încât este foarte probabil să câştige trofee naţionale şi internaţionale".
Potrivit Bild, pentru transferul lui Bellingham, de vara trecută, estimat la 103 milioane de euro, Dortmund ar mai fi obţinut deja alte 5 milioane de euro, sumă corespunzătoare bonusului pentru câştigarea campionatului Spaniei, performanţă reuşită recent de Real Madrid.
Dortmund ar obţine aceeaşi sumă indiferent dacă ar câştiga sau ar pierde finala Ligii Campionilor. Câştigătoarea acestui meci va primi 20 de milioane de euro de euro, iar învinsa, 15,5 milioane de euro.